Krajská prokuratúra Košice 
Mojmírova 5, 041 62 Košice 1

Sp. zn. : 1 Kv 3/14/8800	Košice, 16.1.2015
EEČ : 2-62-1-2015

U Z N E S E N I E

Trestná vec:	obvinený XXXXX 
Zločin:	

Rozhodol: 	prokurátor Krajskej prokuratúry Košice
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ spoločnosti XXXXX so sídlom XXXXX, IČO: XXXXX v dňoch 24.10.2012, 22.11.2012, 25.01.2013 a 27.03.2013, na daňovom úrade XXXXX na ul. XXXXX, XXXXX podal daňové priznania k dani z pridanej hodnoty (ďalej len „DPH“) za zdaňovacie obdobie september 2012, október 2012, december 2012 a daňové priznanie k dani z príjmov právnickej osôb (ďalej len „DPPO“) za zdaňovacie obdobie roku 2011 a 2012, do ktorých zahrnul do daňových výdavkov falšované daňové doklady a to faktúru č. 2011678 z 1.11.2011, f.č. 20110692 z 8.11.2011, f.č. 201222 z 30.9.2012, f.č. 2012226 z 31.10.2012, f.č. 20120744, 20120743 a 6622012 z 1.12.2012 a 5 bločkov z registračnej pokladne z 1.12.2012 vydaných v mene spoločnosti XXXXX XXXXX, XXXXX XXXXX a XXXXX XXXXX s.r.o. v celkovej sume 184.360,60,- €, ktoré mu poskytol za odmenu obvinený XXXXX, pričom k deklarovaným zdaniteľným plneniam v skutočnosti nedošlo, čím skrátil DPPO za zdaňovacie obdobie roku 2011 v rozsahu 25.923,79,- € a v roku 2012 v rozsahu 6.268,91,- € a súčasne skrátil DPH za september 2012 v rozsahu 2.656,60,- €, október 2012 v rozsahu 2.673,40,- € a december 2012 v rozsahu 61,91,- €, čím skrátil daň v celkovom rozsahu 37.584,61,- €,

lebo zanikla trestnosť činu

Odôvodnenie:
	Uznesením vyšetrovateľky Okresného riaditeľstva PZ, Odboru kriminálnej polície XXXXX sp. zn. ORP-301/7-OEK-KE-2013 bolo dňa 06.02.2013 začaté trestné stíhanie a následne dňa 27.12.2013 bolo vznesené obvinenie XXXXX pre zločin skrátenia dane a poistného podľa § 276 ods. 1, ods. 3 Trestného zákona, na tom skutkovom základe ako je popísaný vo výrokovej časti tohto uznesenia.

	V priebehu prípravného konania boli k veci vypočutí obvinený, zástupca poškodenej strany, svedkovia, vo veci boli zabezpečené listinné dôkazy a bolo vykonané znalecké dokazovanie.

	Vykonaným vyšetrovaním bolo zistené, že predmetného skutku sa obvinený dopustil, keď ako konateľ spoločnosti v daňových priznaniach k DPH a DPPO za rôzne zdaňovacie obdobia na strane výdavkov  deklaroval aj zdaniteľné plnenia (pri DPH neoprávnene uplatnil odpočet DPH z týchto plnení), ku ktorým v skutočnosti nedošlo a to na základe falošných daňových dokladov, ktoré mu za odmenu poskytol obvinený XXXXX, čím skrátil daňovú povinnosť spoločnosti o 37.584,61,- €. Rozsah skrátenia daňovej povinnosti bol ustálený odborným vyjadrením č. 69/2013 z 22.11.2013.

Z uvedeného vyplýva, že obvinený XXXXX svojim konaním naplnil všetky pojmové znaky skutkovej podstaty zločinu skrátenia dane a poistného podľa § 276 ods. 1, ods. 3 Trestného zákona.

V zmysle § 86 ods. 1 písm. e) Trestného zákona trestnosť činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Trestného zákona trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu.

Podľa ustanovenia § 215 ods. 1 písm. h) Trestného poriadku prokurátor trestné stíhanie zastaví ak zanikla trestnosť činu.

	Z vyjadrenia zástupcu poškodenej strany XXXXX vyplýva, že obvinený XXXXX podal dodatočné daňové priznania a následne uhradil predmetnú splatnú daň vo výške 37.584,61,- €. Táto skutočnosť je objektivizovaná výpisom z daňového informačného systému.
 
	Z uvedených skutočností vyplýva, že obvinený splnil zákonné podmienky uvedené v ustanovení § 86 ods. 1 písm. e) Trestného zákona, keď v zákonom stanovenej lehote uhradil dodatočne splatnú daň, čím zanikla trestnosť uvedeného trestného činu.

	Na doplnenie uvádzam, že lustráciou v dostupných evidenciách nebola zistená žiadna zákonná prekážka na tento postup v zmysle § 86 ods. 2 Trestného zákona.

S poukazom na uvedené skutočnosti bolo potrebné rozhodnúť tak, ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho doručenia na Krajskú prokuratúru Košice, o ktorej rozhodne Generálna prokuratúra SR. Sťažnosť má odkladný účinok.

JUDr. Branislav Reday
prokurátor